b'\n_START_ARTICLE_\nMAN mil gl\n_START_PARAGRAPH_\nMAN mil gl (mil gl \xe2\x80\x93 militarisiert gel\xc3\xa4ndeg\xc3\xa4ngig \xe2\x80\x93 militaarne maastikul\xc3\xa4bivusega) on Saksamaa autotootja MAN SE taktikaliste veoautode seeria.\n_START_SECTION_\nAjalugu\n_START_PARAGRAPH_\n1964 otsustati Saksamaal uuendada armeeveokite parki, t\xc3\xb6\xc3\xb6tades v\xc3\xa4lja uued ja n\xc3\xb5uetekohased 2-, 3- ja 4-teljelised maastikuveokid. \xc3\x9clesande mahukuse t\xc3\xb5ttu moodustas Liidu Kaitsetehnika ja Arenduse Amet (Bundesamt f\xc3\xbcr Wehrtechnik und Beschaffung \xe2\x80\x93 BWB) vastava \xc3\xbchenduse, kuhu kaasati ettev\xc3\xb5tteid._NEWLINE_12. augustil 1964 pandi paika n\xc3\xb5uded uuele teise p\xc3\xb5lvkonna taktikalisele veokile. Hiljem neid n\xc3\xb5udeid v\xc3\xa4hendati seoses NATO standardite kasutuselev\xc3\xb5tuga ja seeriatootmise kallidusega. N\xc3\xa4iteks kaotati ujuvuse ja mitut sorti k\xc3\xbctusega t\xc3\xb6\xc3\xb6tamise n\xc3\xb5ue. Kokkuv\xc3\xb5ttes valmisid masinad, mis pidid suutma j\xc3\xa4rgneda ratas- ja roomiklahingutehnikale maastikul ja l\xc3\xa4bida 1,2 m s\xc3\xbcgavusi veekogusid. 1975 kirjutati Bundeswehri ja MAN-i vahel alla tellimusleping esimestele uuete masinatele, mis saabusid tehasest 1976. Esimesed valminud masinad olid 10-tonnise kandev\xc3\xb5imega._NEWLINE_7t veok on osalenud n\xc3\xa4iteks Pariisi-Dakari rallil._NEWLINE_Hiljem on uuendusena valminud kolmanda p\xc3\xb5lvkonna veokid, mis sarnanevad teise p\xc3\xb5lvkonna omadega, kuid uuendatud on seadmeid ja funktsionaalsust.\n_START_SECTION_\nTehniline kirjeldus\n_START_PARAGRAPH_\nMil gl seeria veokid on eriliste mugavusteta, kuid lihtsa ja \xc3\xbcsna t\xc3\xb6\xc3\xb6kindla ehitusega. Maastikul\xc3\xa4bivus on hea (s\xc3\xb5ltuvalt rehvimustrist) ja l\xc3\xa4bivust saab suurendada 4 rattaketiga._NEWLINE_K\xc3\xb5igil 2. p\xc3\xb5lvkonna mudelitel on reeglina sama j\xc3\xb5useade: \xc3\xb5hkjahutusega, otsesissepritsega ja turbolaaduriga 12 800 cm\xc2\xb3 V8 320 hj diiselmootor. K\xc3\xbctusepaak mahutab 270 ltr (+ reserv). Autodel on pidev tagavedu, l\xc3\xbclitatav esisild v\xc3\xb5i -sillad ja tagasildade diferentsiaali lukk. Teise p\xc3\xb5lvkonna veokitel on manuaalne k\xc3\xa4igukast konverter-h\xc3\xbcdrosiduriga, mis v\xc3\xb5imaldab \xc3\xbche k\xc3\xa4iguvahetuse vastavalt veoj\xc3\xb5u tugevuse muutusele._NEWLINE_3-kohalisel kabiinil on katuseluuk, mille kohale saab kinnitada 7,62 mm kuulipilduja p\xc3\xb6\xc3\xb6rdlafeti. Katuse k\xc3\xbclgmised nurgad-servad on "l\xc3\xb5igatud", mahtumaks Euroopa raudteeveo gabariitidesse. Samuti on presendiraam alumisse asendisse lastav. Kabiini k\xc3\xbctmine ja \xc3\xb5hutus toimub diiselpuhuri abil, millega on 15-minutilise ettevalmistuse j\xc3\xa4rel v\xc3\xb5imalik teha ka mootori eelsoojendust. Olemas on otse v\xc3\xa4ljast avatavad \xc3\xb5husissevooluavad. Kui kabiini k\xc3\xb5rvalistujate seljatugi \xc3\xbcles keerata ja kinnitada, saab kabiinis magada 1-2 inimest. Lisaks tavatuledele on masinatel standardsed lahingutuled ehk maskeeritud tuled ja \xc3\xbcks infrapunatuli._NEWLINE_Vintsiga autode raami parempoolsele k\xc3\xbcljele paigaldatud Rotzleri vintsi t\xc3\xb5mbetugevus on 6,2 t ja trossi saab suunata piki raami nii ette kui ka taha. 10 t autol on varurooliv\xc3\xb5imendi, mis saab s\xc3\xb5idu ajal \xc3\xbclekande v\xc3\xb5lliga otse vahekastist. Kui auto mootor s\xc3\xb5idu ajal ootamatult seiskub, on v\xc3\xb5imalik h\xc3\xb5lpsalt rooli keerata kuni masina peatumiseni. Selle masina erisuseks on kohapeal seistes v\xc3\xb5i aeglaselt s\xc3\xb5ites armatuurpaneelil pidevalt p\xc3\xb5lev rooliv\xc3\xb5imendi hoiatustuli. Samuti on 10 t autol tagumine udutuli.\n_START_SECTION_\nKasutus Eesti kaitsej\xc3\xb5ududes\n_START_PARAGRAPH_\n2003 saabus Eestisse esimene partii Saksamaalt ostetud 155 mm suurt\xc3\xbckiv\xc3\xa4epataljoni tehnikat, sealhulgas m\xc3\xb5ned MAN 4620 veoautod. Hiljem on masinaid k\xc3\xbcmnete kaupa juurde ostetud. Kasutusel on 3- ja 4-teljelised mudelid vintsiga ja vintsita. Masinate koguarv kaitsev\xc3\xa4es k\xc3\xbc\xc3\xbcnib \xc3\xbcle 100 ja neid kasutatakse erinevates \xc3\xbclesannetes. MAN 4620 veoautosid on Eestis ka soomustatud kasutamiseks Afganistanis ja mujal kriisikolletes._NEWLINE_Kaitsev\xc3\xa4ele on hangitud ka \xc3\xbcksikuid 3. p\xc3\xb5lvkonna KAT1 mil gl veoautosid.'